Birthe Skaarup (DF), 2000-05-12:
Jeg siger tak på Dansk Folkepartis vegne for debatten her.
Jeg ved ikke, om man har fundet ud af, at selv om man måske ikke rigtig tror på det, så er det for at højne folkesundheden her i Danmark samt at få den middellevetid op, som der er blevet talt så meget om i de senere år.
Vi mener også, at det her forslag har en målrettet og en positiv indsats med hensyn til indflydelsen på samfundsøkonomien i al almindelighed, og det er Dansk Folkepartis opfattelse, at der som sagt må gøres noget ekstra for at højne denne folkesundhed i Danmark. Jeg vil godt sige, at undersøgelser helt klart har vist, at rygning, alkohol, fedtholdig kost og for lidt motion netop er årsagerne til, at middellevetiden i Danmark er stagnerende og nu er den laveste i EU-landene.
Det er nødvendigt med denne her indsats for at ændre befolkningens forbrug af og holdning til rygning, alkohol, fedtholdig kost og motion i kampen for at forbedre folkesundheden, og et ændret forbrug vil helt klart for os at se have en positivt afsmittende virkning på hospitalsomkostningerne på længere sigt.
Jeg har nævnt folkesundhedsprogrammet fra regeringen fra maj 1999.
Der er taget mange gode initiativer på området, og det er min opfattelse, at dette forslag her var et godt supplement til regeringens folkesundhedsprogram.
Det kunne i hvert tilfælde være et element til at fremme udbredelsen af allerede eksisterende og godkendte håndkøbspæparater til rygeophør, understøttelse af alkoholmisbrug og appetitnedsættelse.
Udbredelsen af kendskabet til et produkt ved vi også godt sker bedst gennem reklame og allerbedst ved reklame
gennem fjernsynet
Af etiske årsager har det hidtil som sagt været forbudt med reklame for lægemidler i fjernsynet, og det har vi også i Dansk Folkeparti fundet rigtigt, når man taler om lægemidler generelt.
Det tjener normalt ikke noget fornuftigt formål at fremme brugen af lægemidler. Det her handler udelukkende om håndkøbsmedicin, og det hører med til diskussionen, at man i tv-reklamer, som andre også har været inde på, sendt til Danmark fra stationer i udlandet, allerede i dag kan se reklamer for håndkøbspæparater.
I Danmark må der alene reklameres for godkendte håndkøbspræparater gennem aviser og tidsskrifter, men ikke gennem fjernsynet, og det er det, vi så gerne vil have.
Af de tre typer af lægemidler, der reklameres for for nærværende, er det som sagt kun lægemidler til brug i forbindelse med rygeafvænning, vi vil have med, da det er et af de lægemidler, der er godkendt til håndkøb.
Lægemidler til brug ved understøttelse af alkoholabstinens og appetitnedsættelse er receptpligtige, og derfor må der ikke reklameres for disse lægemidler; det mener vi også i Dansk Folkeparti er rigtigt.
Men det er vores opfattelse - derfor dette forslag fra os i dag - at i folkesundhedens tjeneste skal der kunne reklameres i fjernsynet for lægemidler, som har denne dokumenterede effekt i relation til rygeafvænning, og som er godkendt af Lægemiddelstyrelsen; det vil jeg godt bemærke endnu en gang, for det var der også lidt misforståelser omkring.
Vi har i bemærkningerne til forslaget stillet nogle mål
op for, hvorledes Lægemiddelstyrelsen skal kunne håndtere disse tilladelser, og vi mener klart, at forslaget her kun kan blive til gavn for folkesundheden, som regeringen jo også så kraftigt er gået ind for at ændre positivt.
Vi havde som sagt håbet på en lidt mere velvillig behandling fra nogle af partierne her, men det lyder, som om det er et helt livsfarligt forslag, der kommer fra os, og jeg synes, at man har malet en vis herre på væggen fra nogle partiers side.
Jeg siger tak til de partier, der støtter det her forslag.
Nogle siger, det handler om ideologi.
Jeg tror som sagt bare, det er, fordi man fra visse partiers side ikke bryder sig om forslaget.